જો કે ફિશબોલ રીવોલ્યુશન તો હોંગ કોંગનાં લોકોના આક્રોશને બહાર લાવવામાં નિમિત્ત બન્યું પણ મૂળ કારણ ચીનની દાદાગીરી છે ને એ સમજવા હોંગ કોંગનો ઈતિહાસ સમજવો જરૂરી છે. હોંગ કોંગ એક શહેર છે ને તેની વસતી ૭૫ લાખની આસપાસ છે. હોંગ કોંગનો ઈતિહાસ બહુ જૂનો છે ને હોંગ કોંગ પહેલાં સ્વતંત્ર હતું. ઈસવી સનની ત્રીજી સદીમાં ચીનના ક્વિન વંશે હોંગ કોંગ જીત્યું પછી સદીઓ સુધી હોંગ કોંગ પર ચીનનું આધિપત્ય રહ્યું. શાસન કરનારા વંશો બદલાતા રહ્યા પણ હોંગ કોંગ ચીની સામ્રાજ્યનો હિસ્સો રહ્યું. છેક ઓગણીસમી સદી સુધી આ સ્થિતિ હતી. ઈસવી સન ૧૮૩૯માં અફીણ પર ટેક્સ લાદવાના મામલે બ્રિટિશ લશ્કર અને ક્વિંગ વંશના ડાઉગુઆંગ વચ્ચે આંટી પડી. બંનેના સંબંધો વણસ્યા અને બ્રિટન તથા ચીન વચ્ચે પહેલું અફીણ યુદ્ધ (ફર્સ્ટ ઓપિયમ વોર) થયું. ચીનનો શાસક ક્વિંગ બ્રિટિશ લશ્કર સામે ના ટકી શક્યો ને તેણે ૧૮૪૨માં શરણાગતિ સ્વીકારી. એ વખતે તેણે હોંગ કોંગ બ્રિટનને આપી દીધેલું.